Diari Oficial de la Generalitat Valenciana


Sumari del DOGV 4518, del 10-06-2003 (2003/6430)

RESOLUCIÓ de 6 de maig de 2003, del conseller d'Obres Públiques, Urbanisme i Transports, per la qual s'aprova definitivament la modificació puntual del Pla General de Benicàssim (Castelló) relativa a la qualificació com a xàrcia viària de diverses rotondes i parterres.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4518

Data del DOGV
:   10-06-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/6430


Data del document
:   06-05-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Benicàssim
    * pla d'urbanisme

RESOLUCIÓ de 6 de maig de 2003, del conseller d'Obres Públiques, Urbanisme i Transports, per la qual s'aprova definitivament la modificació puntual del Pla General de Benicàssim (Castelló) relativa a la qualificació com a xàrcia viària de diverses rotondes i parterres. [2003/F6430]
  
Vist l'expedient relatiu a la modificació puntual del pla general relativa a la qualificació com a via pública de diverses rotondes, parterres i zones enjardinades, en el municipi de Benicàssim (Castelló), i de conformitat amb els següents,
  
Antecedents de fet
  
Primer
  
El Ple de l'Ajuntament de Benicàssim, en la sessió de 7 d'octubre de 2002, va acordar exposar al públic la modificació, la qual cosa va portar a terme mitjançant anuncis publicats en el periòdic Mediterráneo, de 23 d'octubre de 2002, i en el Diari Oficial de la Generalitat Valenciana, de 25 d'octubre de 2002. Transcorregut el període d'informació al públic, durant el qual no es van formular al·legacions, el Ple va aprovar provisionalment la modificació en la sessió de 19 de desembre de 2002, després de la qual cosa la va remetre al Servici Territorial d'Urbanisme de Castelló per a la seua aprovació definitiva el 21 de gener de 2003.
  
Mitjançant escrit, de 20 de febrer de 2003, el Servici Territorial d'Urbanisme de Castelló va sol·licitar de l'Ajuntament de Benicàssim determinats aclariments, els quals s'han remés per escrit registrat el 20 de març de 2003.
  
Segon
  
El projecte consta de memòria i plànols.
  
Tercer
  
Amb data d'11 d'abril de 2003, la Comissió Territorial d'Urbanisme de Castelló va acordar informar favorablement sobre la modificació puntual del pla general relativa a la qualificació com a via pública de diverses rotondes, parterres i zones enjardinades, en el municipi de Benicàssim (Castelló) i elevar proposta d'aprovació definitiva al conseller d'Obres Públiques, Urbanisme i Transports.
  
Quart
  
Amb data 2 de maig de 2003, el conseller d'Obres Públiques, Urbanisme i Transports, va emetre dictamen i va informar favorablement sobre la modificació de les zones verdes afectades per la modificació puntual del pla general relativa a la qualificació com a via pública de diverses rotondes, parterres i zones enjardinades, en el municipi de Benicàssim (Castelló).
  
Fonaments de dret
  
Primer
  
La tramitació de la present modificació puntual del Pla General de Benicàssim ha sigut correcta, de conformitat amb el que establix l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en avant LRAU), així com en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (en avant RPCV).
  
Segon
  
La documentació està completa, en compliment del que disposa l'article 27 en relació amb el 55.1 de la LRAU, així com en l'article 45 i següents del RPCV.
  
Tercer
  
L'objecte del projecte és qualificar de via pública diverses rotondes i parterres qualificats d'espai lliure jardí públic (EL-1) pel Pla General de Benicàssim.
  
Segons s'assenyala en la memòria de la modificació, el vigent Pla General de Benicàssim qualifica d'espai lliure EL-1 diverses rotondes i parterres, alguns d'estos actualment enjardinats i altres pendents de desenvolupament urbanístic.
  
Estes zones enjardinades no posseïxen les característiques dimensionals i de qualitat establides en els articles 34 i 35 del RPCV, perquè puguen considerar-se zones verdes. A més, es tracta de zones que independentment del seu tractament urbà com a jardí estan incorporades a la via pública i en formen part funcional.
  
Les superfícies afectades són:
  
1. Gran Avinguda cantonada avinguda de Gimeno Tomás: distints elements amb una superfície total de 261,42 m².
  
2. Gran Avinguda cantonada avinguda dels Frares: distints elements amb una superfície total de 450,38 m².
  
3. Gran Avinguda amb el carrer de Sarthou Carreres i mitjana d'este últim: distints elements amb una superfície total de 1.323,06 m².
  
4. Avinguda de Barcelona cantonada avinguda de Joan Carles I: distints elements amb una superfície total de 381,13 m².
  
A la vista de l'emplaçament i integració en la via pública la modificació proposa la seua qualificació com a via pública.
  
D'una altra banda, i segons informe incorporat a l'expedient, consta que estes zones residuals, encara que qualificades de zones verdes, no van computar com a zona verda als corresponents efectes.
  
Quart
  
L'article 34 del RPCV establix els distints tipus de zona verda i distingix entre «àrees de joc», «jardí» i «parc». L'àrea de joc és la zona verda de menors dimensions, que en tot cas ha de complir el requisit de tenir una dimensió mínima de 200 metres quadrats i que en esta puga inscriure's un cercle de 12 metres de diàmetre. El citat article 34 del RPCV és clar a assenyalar que «si no complixen eixes condicions es consideraran elements de la xàrcia viària». Al seu torn, l'article 35.D) del RPCV assenyala que no es consideraran com a zona verda les «superfícies de funcionalitat viària».
  
Les distintes superfícies i espais afectats per esta modificació, encara que qualificats pel Pla General de Benicàssim de zona verda, no complixen els requisits de l'article 34 del RPCV i, a més, són clarament elements de funcionalitat viària. D'esta manera, l'adaptació del pla a les previsions del RPCV suposa que estos espais hagen de qualificar-se de sòl dotacional viari.
  
Cinqué
  
La modificació comporta una distinta qualificació de les zones verdes, per la qual cosa consta en l'expedient l'informe del conseller d'Obres Públiques, Urbanisme i Transports, amb l'informe previ de la Comissió Territorial d'Urbanisme de Castelló, en aplicació de la disposició transitòria novena de la Llei Reguladora de l'Activitat Urbanística, de conformitat amb el que establix l'article 55.4 de la citada llei, sense que siga preceptiu l'informe del Consell Jurídic Consultiu de la Comunitat Valenciana atés l'objecte específic del present expedient.
  
Quant al fons de la modificació, ha de concloure's que esta satisfà plenament els criteris de racionalitat.
  
Sisé
  
De conformitat amb el que establixen els articles 8.a) i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria. En el cas que ens ocupa, per existir distinta qualificació de zones verdes, l'aprovació definitiva correspon al conseller, amb el dictamen previ de la Comissió Territorial d'Urbanisme.
  
Vistos els preceptes legals citats i la resta de general i pertinent aplicació, i de conformitat amb l'Acord de la Comissió Territorial d'Urbanisme de Castelló, resolc:
  
Aprovar definitivament la modificació puntual del Pla General de Benicàssim (Castelló) relativa a la qualificació com a xàrcia viària de diverses rotondes i parterres.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia següent a la notificació o publicació d'esta, de conformitat amb el que establixen l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que es puga interposar qualsevol altre recurs que estime oportú.